Kahar Mahkamov

**Kahar Mahkamov** (1932–2016) var en tadsjikisk politiker som var førstesekretær i Tadsjikistans Kommunistiske Parti fra 1985 til 1991 og var landets første president fra november 1990 til han ble avsatt i et statskupp i august 1991.

## Biografi
Mahkamov ble født inn i en arbeiderklassefamilie i Kuhjand 16. april 1932. Han er utdannet ingeniør fra Dushanbe Industrial Technicom (1949) og Leningrad Mining Institute (nå Saint Petersburg Mining University) (1952). Han har arbeidet som professor, sjefsingeniør og direktør for en gruve i Isfara. I 1957 meldte han seg inn i kommunistpartiet og steg raskt i gradene i partiet. I 1963 ble han valgt inn i sentralkomiteen i Tadsjikistans Kommunistiske Parti og fra 1963 til 1982 var han formann for den sentrale plankomiteen og viseformann for ministerrådet i Den tadsjikiske sosialistiske sovjetrepublikk, en av republikkens mektigste posisjoner.

## Tadsjikistans leder
### Førstesekretær
I 1985 ble Rahmon Nabiyev avsatt som førstesekretær i kommunistpartiet etter en korrupsjonsskandale og Mahkamov ble utpekt til å etterfølge ham. Mahkamovs funksjonstid ble en av de mest turbulente i landets historie. Han kom til makten samtidig med at Mikhail Gorbatsjov innførte perestrojka og glasnost. Under Mahkamovs ledelse opplevde Tadsjikistan en bølge av nasjonalisme som kulminerte med *språkloven* som innførte tadsjikisk som offisielt språk i landet. Loven skapte stor frykt blant den ikke-sentralasiatiske befolkningen, og medførte masseutflytting , spesielt blant russere, jøder og tyskere.

Størst uro ble det i februar 1990, under Dushanbe-opprøret som rystet hovedstaden Dusjanbe. Tadsjikisk ungdom sloss mot ikke-tadsjiker, og det var opptøyer i gatene mellom demonstranter, politi og militære som resulterte i titall drepte. Makhamov fryktet islamsk fundamentalisme og iverksatte et langvarig portforbud.

### Presidentperioden
Han var formann i presidiet i Det tadsjikiske øverste sovjet, det vil si statsoverhode, fra 12. april til 30. november 1990. Som en del av reformene som Gorbatsjov gjennomførte, ble han av Det øverste sovjet utnevnt til Tadsjikistans første president fra 30. november 1990. I august 1991 støttet han det mislykkede kuppforsøket i Sovjetunionen i 1991 og det førte til hans fall fra makten da demonstranter tok til gatene og krevde hans avgang. Han trakk seg som president og førstesekretær 31. august 1991.

## Etter presidenttiden
Han trakk seg også fra det politiske liv og engasjerte seg ikke i de påfølgende urolighetene i Tadsjikistan. Han fikk en pensjon på 1000 sovjetiske rubler, men denne pensjonen ble inndratt 1993-1994. På denne tiden arbeidet han som assistent og rådgiver i et entreprenørfirma. I 2000 tok han sete i nasjonalforsamlingen i Tadsjikistan etter ordre fra president Emomali Rahmon.

## Dødsfallet
Makhamov døde 8. juni 2016 i en alder av 84 år etter lengre tids sykdom. President Ramon sendte kondolanser til familien og skrev at han «alltid vil bli husket av det tadsjikiske folk for sin beskjedenhet, for sine kunnskaper og for sitt omsorgsfulle lederskap.»

Begravelsesseremonien fant sted dagen etter i Khoja Yakub Central Cathedral Mosque i Dushanbe. Den islamske begravelsen ble ledet av stormufti Saidmukarram Abdulkodirzoda og ble fulgt av flere tusen mennesker, også mange høyere embetsmenn. Han ble begravet på Sari Osiyo-kirkegården.

## Familie
Hans kone Gavkhar Shakirovna Makhkamova (1934-2013) var tatar fra Kirgisistan og arbeidet som gruvespesialist. De møttes i Shurab i 1949 og var gift i 63 år. Paret hadde tre barn.

## Referanser


## Eksterne lenker

*Nations in Transit 1998: Country Report of Uzbekistan  (PDF)